钦定古今图书集成/方舆汇编/职方典/第1051卷 > 《流惠亭修禊序》陈宓
## 钦定古今图书集成/方舆汇编/职方典/第1051卷 > 《流惠亭修禊序》陈宓

得暇日邀佳友，寻胜地，赏良辰，昔人以兼之为难，况
绾铜束带，吏议拘迫。仆来安溪，爱其山水，事烦才短，
此事俱废。积雨快晴，吏以告休。童子曰：“非修禊辰乎？”
于是命友联骑，东出龙津桥，步登高山。山上有台，翠
𪩘旁绕。下瞰曲湍，如过几席。杯行到手，疾于飞羽。咏《兰亭》之章，如与昔人同处一席。少焉而登凤池桥，憩
于中亭，清风掀袂，如跨虹。登《汉拏》舟抵流惠亭，平湖
偃日，紫荷刺水，白鹭窥人，草木芳蔚，游人堤上不绝，
依稀钱塘西湖。酒半，假笔旁舍，即景成咏。回泊双清
阁，五峰屏立，一水镜净。觞一再引，日暮，意恋恋犹未
足。嗟乎！乐不可极，游不可放。斯集俱同心友，又子侄
偕来，向之数美，今已尽偿，其所得不既充矣乎？诗以
“兰亭修禊”为韵。